สินเชื่อขยายสูงเคทีซีออกหุ้นกู้หมื่นล้าน
&#8220;เคทีซี&#8221; เผยเตรียมออกหุ้นกู้ 1 หมื่นล้านบาท ช่วงไตรมาส 3 ปีนี้ รองรับแผนการเติบโตธุรกิจกว่า 10%
12 ก.พ. 2556

“เคทีซี” เผยเตรียมออกหุ้นกู้ 1 หมื่นล้านบาท ช่วงไตรมาส 3 ปีนี้ รองรับแผนการเติบโตธุรกิจกว่า 10% 
นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (เคทีซี) เปิดเผยว่า บริษัทมีแผนออกหุ้นกู้วงเงินประมาณ 1 หมื่นล้านบาท ในช่วงไตรมาส 3 เพื่อรองรับการเติบโตทางธุรกิจในปีนี้ที่บริษัทตั้งเป้าเติบโตรายได้ไม่ต่ำกว่า 10% ผ่านสินเชื่อบุคคลและบัตรเครดิต รวมทั้งมีกำไรเติบโตขึ้น 2 เท่าจากปีที่ผ่านมา อย่างไรก็ดีขณะนี้บริษัทยังอยู่ระหว่างประเมินระยะเวลาหุ้นกู้ให้สอดคล้องกับสภาพคล่องในระบบว่าควรเป็นระยะสั้นหรือยาว เพราะแม้ว่าสภาพคล่องในระบบขณะนี้จะมีมาก แต่ก็มีความเสี่ยงที่เงินจะไหลออกในช่วงครึ่งปีหลังได้เช่นกัน 
“ปีนี้ยืนยันว่าเราจะไม่ใช้วิธีเพิ่มทุนแม้จะเป็นวิธีที่ง่ายในการขยายธุรกิจ เพราะในช่วง 2 ปีที่ผ่านมาผู้ถือหุ้นทนกับผลขาดทุนมาโดยตลอด จึงจะมีการออกหุ้นกู้ประมาณ 1 หมื่นล้านบาท ซึ่งเป็นปริมาณที่เพียงพอและสอดคล้องกับแผนการเติบโตในปีนี้ เราจะโตแบบพอดีๆ ไม่เกินตัว” นายระเฑียร กล่าว 
นายระเฑียร ยืนยันว่า ในปีนี้บริษัทจะไม่มีการปรับเกณฑ์คัดกรองลูกค้ารายใหม่หรือควบคุมวินัยลูกค้าเดิมให้เข้มงวดขึ้น แม้ว่าธนาคารแห่งประเทศไทย (ธปท.) จะมีการแสดงความกังวลต่อปัญหาหนี้ภาคครัวเรือน เนื่องจากยังไม่พบสัญญาณเกี่ยวกับคุณภาพหนี้ที่น่ากังวล 
นอกจากนี้ ตัวเลขหนี้เสียของบริษัทในช่วงปลายปีที่ผ่านมายังมีการปรับลดลงมาอยู่ที่ 2.5% ซึ่งยังต่ำกว่าอุตสาหกรรมที่อยู่ประมาณ 3%